
RAPORT DE SPECIALITATE

privind acordarea post-portem a Titlului de Cetăţean de Onoare al Municipiului Timişoara 
lui Adrian Orza



Având în vedere Referatul de aprobare al proiectului de hotărâre nr TMI2023-002954 din 06.07.2023, al Primarului Municipiului Timișoara și Proiectul de hotărâre privind acordarea Titlului de Cetăţean de Onoare al Municipiului Timişoara lui Adrian Orza, 
În conformitate cu Regulamentul pentru acordarea Titlului de „Cetăţean de Onoare al Municipiului Timişoara”, aprobat prin HCL nr.138 din data de 18.10.2016;
Având în vedere prevederile 129 alin.(13) din OG. 57/2019 - privind Codul administrativ 
În temeiul art. 139 din din OG. 57/2019 - privind Codul administrativ;

Facem următoarele precizări:

Ȋn istoria post-decembristă a Timișoarei, Adrian Romiță Orza a fost una dintre cele mai importante personalități ale Partidului Național Țărănesc Creștin Democrat.  Din dorința de a-și sluji semenii, nu a evitat să-și asume responsabilități incomode și s-a implicat activ ȋn viața comunității.

Adrian Orza s-a născut la 18 decembrie 1968, la Urziceni, ȋntr-o familie cu rădăcini adânci ȋn Banatul montan, mai precis satul Mercina. Peisajul sufletesc al originii sale a fost marcat de respect pentru tradiții și moralitate, de prețuirea muncii cinstite, dar și de dramele României postbelice: deportări ȋn Bărăgan, ȋncarcerări ș.a.

După formarea la Liceul de Matematică-Fizică nr.1 (Liceul de Informatică Grigore Moisil) din Timișoara, a absolvit ȋn 1994 Facultatea de Electrotehnică din cadrul UVT și ȋn 1997, Facultatea de Management in Industrie și Transporturi din cadrul aceleiași universități. Din 1995, a funcționat ca șef al Biroului de Marketing al Fabricii de Țigarete Timișoara, ocupând ȋn 1999 și funcția de director.

Pentru o bună perioadă de timp, interesele sale au gravitat ȋn jurul unor domenii precum marketingul internațional, dezvoltarea structurilor democratice, managementul instituțional pentru dezvoltare economică, structurile fiscale și administrative, coerența comunicării ȋntre autoritățile centrale și locale. Competențele sale au fost recunoscute ulterior și ȋn Statele Unite, de către Institutul Internațional Republican.

Ȋncepând cu anul 2000, timp de 12 ani, adrian Orza a fost viceprimar ales al municipiului Timișoara. Ca viceprimar, Adrian Orza a răspuns de patru Direcţii: Socială, Economică şi Fiscală, de Mediu şi de Patrimoniu.
În cadrul Direcţiei Sociale, Orza a înfiinţat Casa Faenţa, pentru copiii cu autism, prima de acest fel astfel din România. A reorganizat activitatea privind persoanele vârstnice şi a celor fără de adăpost, prin înfiinţarea de centre de zi, pentru activităţi social-culturale şi recreative a persoanelor vârstnice, petrecere a timpului liber şi socializare, dar şi a cantinei sociale; a pus pe picioare serviciul de îngrijire la domiciliu a persoanelor singure şi monitorizarea lor prin brăţări, un sistem de telealarmare în caz de situaţii de urgenţă, la un call center permanent al primăriei. 
Adrian Orza a înfiinţat Consiliul Seniorilor şi Consiliul Tinerilor, unde erau anunţate propuneri pentru Consiliul Local. De asemenea, a organizat revelioane pentru seniori şi sărbătorirea seniorilor care au împlinit 50 de ani de căsătorie.
Viceprimarul Orza a înfiinţat consiliile de cartier, iar pentru transparenta activităţii Primăriei, a fost cel care a iniţiat transmiterea în direct a şedinţelor Consiliului Local, în colaborare cu West City Radio. 
În cadrul Direcţiei Economice şi Fiscale, a înfiinţat primele infochioşcuri, un pionierat în informatizarea primăriei cu aplicaţii care vizau primirea actelor de la cetăţeni, precum şi cele de la Direcţia Fiscală privind plăţile de taxe şi impozite. 
În calitate de preşedinte al comisiei de vânzare a spaţiilor comerciale ale primăriei, a urmărit cu stricteţe desfăşurarea licitaţiilor, spaţiile fiind vândute la preţuri de piaţă, fapt rar întâlnit ȋn țară la acea vreme, când se practica vânzarea resurselor pe nimic.
Direcţia de Mediu a adus comunităţii, sub conducerea lui Adrian Orza, o îmbunătăţire a ambientului urban; în acea perioadă s-au construit fântâna arteziană de pe strada Pestalozzi şi parcul de picnic din spatele fostului Abator, s-au amenajat spaţiile verzi dintre blocuri, cu statut de parc, spaţiul din zona Gării de Nord, au fost realizate parcări ecologice în multe din zonele oraşului, au fost reabilitate Parcul Copiilor şi Parcul Trandafirilor, spaţii destinate activităţilor sportive în curţile şcolilor şi în parcuri, pentru a încuraja sportul de masă.
La iniţiativa şi prin preocuparea lui Adrian Orza, s-a realizat în Parcul Central, Aleea Personalităţilor.
Direcţia de Patrimoniu a venit, sub conducerea lui Adrian Orza, cu reabilitarea unor spaţii destinate activităţilor de învăţământ preşcolar şi preuniversitar precum şi a spaţiilor destinate spitalelor, policlinicilor, a bazei de antrenament de la Stadionul Politehnicii, a Sălii Olimpia şi a Complexului Sportiv Bega din cartierul Circumvalaţiunii. 
Împreună cu conducerea Primăriei, Adrian Orza a organizat Piaţa Iosefin în format închis şi Piaţa de Gros.
În plan cultural, viceprimarul Adrian Orza a sprijinit activităţile Casei de Cultură a Municipiului Timişoara pentru organizarea tuturor festivalurilor şi a multor manifestări culturale, cum ar fi Festivalul Inimilor, manifestare internaţională de folclor, Ruga Timişoarei şi multe altele. A adus arta în spaţii publice deschise, pentru prima dată, cu Filarmonica Banatul, sub frontispiciul "Mica Vienă". 
Adrian Orza a fost cel care a creat primul târg de Crăciun şi de Paşti din istoria oraşului, a organizat revelioane în centrul oraşului, urcând pe scena unor formaţii muzicale iubite de timişoreni. 
În 2010, a fost un precursor al Timişoarei Capitală Culturală Europeană (CCE), punând bazele evenimentelor dedicate CCE, iar în 2011 a participat la Bruxelles pentru implementarea primelor puncte de pe Agenda culturală - Timişoara Capitală Europeană a Culturii.
După 2012, a exercitat două mandate ȋn cadrul Consiliului Local Timișoara, fiind singurul independent din istoria post-decembristă a orașului. 

Având ȋn vedere activitatea socială și responsabilitățile asumate de Adrian Orza, tinuta sa morală și contribuția sa ȋn administrația locală a Timișoarei, considerăm că este ȋndreptățit să primească titlul de Cetățean de Onoare al Municipiului Timișoara.

